CELEX: 32013R0398
Language: da
Date: 2013-04-30 00:00:00
Title: Kommissionens gennemførelsesforordning (EU) nr. 398/2013 af 30. april 2013 om ændring af forordning (EF) nr. 883/2006 om gennemførelsesbestemmelser til Rådets forordning (EF) nr. 1290/2005 for så vidt angår betalingsorganernes regnskabsføring, anmeldelser af udgifter og indtægter og betingelser for godtgørelse af udgifter inden for rammerne af EGFL og ELFUL

1.5.2013   
            
            
               DA
            
            
               Den Europæiske Unions Tidende
            
            
               L 120/9
            
         KOMMISSIONENS GENNEMFØRELSESFORORDNING (EU) Nr. 398/2013
   af 30. april 2013
   om ændring af forordning (EF) nr. 883/2006 om gennemførelsesbestemmelser til Rådets forordning (EF) nr. 1290/2005 for så vidt angår betalingsorganernes regnskabsføring, anmeldelser af udgifter og indtægter og betingelser for godtgørelse af udgifter inden for rammerne af EGFL og ELFUL
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (1), særlig artikel 42, og
   ud fra følgende betragtninger:
   
               (1)
            
            
               Kommissionens forordning (EF) nr. 883/2006 (2) fastsætter særlige betingelser og regler om betalingsorganernes regnskabsføring og anmeldelser af udgifter og indtægter samt Kommissionens godtgørelse af udgifter i henhold til forordning (EF) nr. 1290/2005.
            
         
               (2)
            
            
               I henhold til artikel 26, stk. 5, i forordning (EF) nr. 1290/2005 foretager Kommissionen mellemliggende betalinger inden for en frist, der ikke må overstige 45 dage at regne fra registreringen af en udgiftsanmeldelse, der opfylder de i stk. 3 omhandlede betingelser.
            
         
               (3)
            
            
               I henhold til artikel 16, stk. 4, i forordning (EF) nr. 883/2006 kan Kommissionen afbryde den betalingsfrist, der er fastsat i artikel 26, stk. 5, i forordning (EF) nr. 1290/2005, for hele eller en del af det beløb, som der anmodes om betaling af, indtil indgivelsen af udgiftsanmeldelsen for den følgende periode, når Kommissionen har anmodet om yderligere information fra medlemsstaten om især uenigheder, divergerende fortolkninger eller uoverensstemmelser vedrørende en udgiftsanmeldelse.
            
         
               (4)
            
            
               For at sikre at EU-midler anvendes i overensstemmelse med de gældende regler, kan Kommissionen i henhold til artikel 59, stk. 6, i Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (3) afbryde betalingsfrister eller suspendere betalinger i overensstemmelse med de sektorspecifikke regler.
            
         
               (5)
            
            
               I henhold til artikel 9, stk. 2, i forordning (EF) nr. 1290/2005 skal Kommissionen kontrollere, at forvaltnings- og kontrolsystemer er til stede og fungerer korrekt i medlemsstaterne, og nedsætte eller suspendere mellemliggende betalinger, især i tilfælde, hvor systemerne svigter. Derudover kan Kommissionen i henhold til samme forordnings artikel 27 og 27a nedsætte eller suspendere mellemliggende betalinger i tilfælde, hvor en medlemsstat ikke fremlægger tilfredsstillende yderligere oplysninger, når der anmodes herom.
            
         
               (6)
            
            
               For at beskytte Unionens finansielle interesser, for så vidt angår Den Europæiske Garantifond for Landbruget og Den Europæiske Landbrugsfond for Udvikling af Landdistrikterne, er det hensigtsmæssigt at udvide rækken af tilfælde i artikel 16, stk. 4 i forordning (EF) nr. 883/2006, hvori fristen for mellemliggende betalinger kan afbrydes, til også at omfatte situationer, hvor de oplysninger, der indgives til Kommissionen, tyder på uregelmæssigheder i forbindelse med betalingsanmodninger eller at forvaltnings- og kontrolsystemet i en medlemsstat fungerer mangelfuldt.
            
         
               (7)
            
            
               Forordning (EF) nr. 883/2006 bør ændres i overensstemmelse hermed.
            
         
               (8)
            
            
               Komitéen for Landbrugsfondene har ikke afgivet udtalelse inden for den frist, der er fastsat af formanden —
            
         VEDTAGET FØLGENDE FORORDNING:
   Artikel 1
   Artikel 16, stk. 4, i forordning (EF) nr. 883/2006 affattes således:
   
      »4.   I tilfælde, hvor yderligere kontrol påkræves som følge af uenighed om, divergerende fortolkninger af eller uoverensstemmelser mellem udgiftsanmeldelserne for en referenceperiode, som bl.a. skyldes manglende indsendelse af de oplysninger, der kræves i henhold til forordning (EF) nr. 1698/2005 og gennemførelsesbestemmelserne hertil, eller som følge af begrundet mistanke om, at udgifterne i en udgiftsanmeldelse er påvirket af uregelmæssigheder med alvorlige, finansielle konsekvenser, eller at forvaltnings- og kontrolsystemet for udvikling af landdistrikter fungerer mangelfuldt, skal medlemsstaten, efter anmodning fra Kommissionen, indgive yderligere oplysninger inden for en frist, som fastsættes i nævnte anmodning, alt efter hvor alvorligt problemet er. Disse yderligere oplysninger gives via det sikrede informationsudvekslingssystem, der er nævnt i artikel 15, stk. 2, i nærværende forordning.
      Den betalingsfrist, der er fastsat i artikel 26, stk. 5, i forordning (EF) nr. 1290/2005, kan afbrydes for hele eller en del af det beløb, som der anmodes om betaling af, fra det tidspunkt, anmodningen om oplysninger sendes, indtil de ønskede oplysninger modtages, dog højst indtil udgiftsanmeldelsen for den følgende periode indsendes.
      Hvis den pågældende medlemsstat undlader at besvare anmodningen om yderligere oplysninger inden for den frist, som blev fastsat i anmodningen, eller hvis svaret anses for utilfredsstillende eller gør det muligt at konkludere, at der er tale om manglende overholdelse af de gældende regler eller om misbrug af EU-midler, kan Kommissionen suspendere eller nedsætte betalinger i overensstemmelse med artikel 27, stk. 3, i forordning (EF) nr. 1290/2005.«
   
   Artikel 2
   Denne forordning træder i kraft på syvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 30. april 2013.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 209 af 11.8.2005, s. 1.
   
      (2)  EUT L 171 af 23.6.2006, s. 1.
   
      (3)  EUT L 298 af 26.10.2012, s. 1.